《郊祀庆成》
宋代·周麟之

紫极三阶正，黄宫一气旋。
迎阳周吉土，练日汉甘泉。
考典陈商辂，占祥察舜璿。
朝冠纷璀璨，斋幄湛蟺蜎。
荔席方顒若，油云已廓然。
瑶源尊始祖，绛节从群仙。
碧瓦霏烟外，雕梁丽日边。
大音谐美乐，芳荐列嘉笾。
默喜云孙燕，深期鼎祚延。
六虬纡制跸，九庙辟崇筵。
郁鬯香稃熟，芝楹瑞叶连。
醇牺登硕俎，肃倡被朱絃。
孝奏灵咸格，诚存礼不愆。
清晨登玉轪，彩仗揭龙旃。
虎旅罗三卫，蜺旌亘百廛。
展容趋泰畤，裒福对苍圆。
扆坐张皇邸，帷宫驾采椽。
鼓钟传禁漏，星月粲高躔。
蠖略车回斗，灾煌衮象天。
华支金擢秀，雅奏玉鸣鋗。
虚次停垂佩，登坛俨奉瑄。
兰生芬献斝，电燎郁升烟。
气晏樵蒸焜，天澄境落褰。
涓成均拜胙，抃庆趣摩肩。
凤蓋端闈敞，蠅书惠泽宣。
自欣千载遇，叨贰六卿联。
簪笔琱兴上，扶圭绣黼前。
独多亲日表，敢后赞云篇。
帝德惟天大，臣心匪石坚。
愿言陪虎拜，宝历万斯年。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。